SKRIFTLIG FORESPØRGSEL E-2893/02

af Erik Meijer (GUE/NGL) til Kommissionen

(14. oktober 2002)

Om: Ordretildeling til en ekstern virksomhed, som lader EU's website omstrukturere ved hjælp af en tjenestemand i Kommissionen

1. Har Kommissionen kendskab til den artikel i den nederlandske avis Algemeen Dagblad (AD) af 1. oktober 2002, ifølge hvilken en kommissionstalsmand under et års orlov fra sin stilling har arbejdet for det belgiske kommunikationsbureau G-Plus, som beskæftiger adskillige tidligere eller nuværende ansatte i Kommissionen?

2. Kan Kommissionen bekræfte, at G-Plus i juni 2002 sikrede sig en del af ordren på 23 mio. EUR for omstrukturering af EU's website?

3. Er Kommissionen enig med informationschef Jonathan Faull, der citeres for en udtalelse om, at der ikke er noget galt med tildelingen af denne ordre, da alt er foregået efter reglerne, og at tildelingen af ordren til en anden virksomhed, fordi hans medarbejdere var beskæftiget i G-Plus, endog skulle være i strid med konkurrencebestemmelserne? Kan Kommissionen oplyse, hvilke regler der er tale om?

4. Kan Kommissionen bekræfte oplysningen i AD om, at Kommissionens formand i slutningen af september personligt greb ind og suspenderede ordren? Hvad var grunden til bagefter at vælge en anden fremgangsmåde end i juni?

5. Deler Kommissionen den opfattelse, at sagsforløbet som skildret i avisartiklen vækker indtryk af en utilstedelig sammenblanding af interesser? Hvordan kunne denne situation opstå?

6. Hvilke foranstaltninger vil Kommissionen træffe for at få afsluttet kontrakten definitivt? Hvad vil den gøre for at hindre gentagelser?

7. Har Kommissionen med Nederlandenes almindelige ordning for statstjenestemænd (Algemeen Rijksambetarenreglement) som forbillede planer om at indføre en registreringspligt, som ville gøre en sådan utilstedelig sammenblanding af interesser umulig?

Svar afgivet på Kommissionens vegne af Romano Prodi

(25. november 2002)

Kommissionen er bekendt med den artikel i Algemeen Dagblad, som det ærede medlem henviser til.

Den 17. juni 2002 indgik Kommissionen en rammekontrakt for maksimum fem år vedrørende levering af forskellige tjenesteydelser i forbindelse med vedligeholdelse, forvaltning og fremme af EU-institutionernes fælles website EUROPA. Ordren blev tildelt firmaet ASCII, der som en del af rammekontrakten indgik ni separate aftaler til en samlet værdi af 4 450 000 EUR pr. år. En af aftalerne vedrørte udarbejdelse og opdatering af dokumenter, og nogle af disse opgaver gav ASCII i underleverance til G-Plus for et årligt gebyr på 165 000 EUR. Dette beløb udgjorde lidt under 3,6 % af det samlede beløb, som ASCII bliver betalt.

Kommissionen kan bekræfte, at ordren blev tildelt efter en udbudsprocedure, der foregik i nøje overensstemmelse med reglerne i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1), sådan som Jonathan Faull, talsmand og generaldirektør for GD Presse og Kommunikation, har fastslået det.

Da det viste sig, at en tjenestemand, der var på orlov af personlige årsager fra Kommissionen, arbejdede i G-Plus, ASCII's underleverandør, førte dette til, at ordren vedrørende EUROPA blev suspenderet den 27. september 2002, således at der kunne foretages en undersøgelse til belysning af de problemer, som var opstået.

Det ærede medlem bedes bemærke, at G-Plus den 9. oktober 2002 meddelte Kommissionen sin beslutning om at trække sig ud af det konsortium, som ASCII havde etableret med henblik på opfyldelse af rammekontrakten. Kommissionen retablerede efterfølgende sin kontrakt med ASCII.

Kommissionen undersøger i øjeblikket bestemmelserne for gennemførelse af princippet om uforenelighed, særligt reglerne om forholdet mellem tjenestemænd og private virksomheder, som reagerer på udbud iværksat af Kommissionen.

(1) EFT L 209 af 24.7.1992.